Document ID: 31995R1084

KOMISSION ASETUS (EY) N:o 1084/95,
annettu 15 päivänä toukokuuta 1995,
Taiwanista peräisin olevien valkosipuleiden tuontiin sovellettavan suojatoimenpiteen poistamisesta ja sen korvaamisesta alkuperätodistuksella
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72 (1), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla sekä asetuksella (EY) N:o 3290/94 (2), ja erityisesti sen 22 artiklan b kohdan ja 29 artiklan 2 kohdan,
sekä katsoo, että
kolmansista maista tuotavaa valkosipulia koskevien tuontitodistusten soveltamisesta 12 päivänä heinäkuuta 1993 annetun komission asetuksen (ETY) N:o 1859/93 (3), sellaisena kuin se on muutettuna asetuksella (EY) N:o 1662/94 (4), mukaisesti valkosipuleiden vapaaseen liikkeeseen luovutus yhteisössä edellyttää tuontitodistuksen esittämistä,
komissio on toteuttanut asetuksella (EY) N:o 2091/94 (5) Taiwanista tai Vietnamista peräisin oleviin valkosipuleihin sovellettavan suojatoimenpiteen, jolla keskeytetään näiden molempien maiden tuontitodistusten antaminen 31 päivään toukokuuta 1995 asti,
ei ole enää tarkoituksenmukaista jatkaa suojatoimenpiteen soveltamista Taikwaniin; Taiwanista lähtöisin olevan valkosipulin tuonnin todelliseen alkuperään kohdistuvien epäilyjen vuoksi ja epätarkkoihin asiakirjoihin perustuvan kaupan vääristymisen välttämiseksi on suotavaa korvata suojatoimenpide ottamalla käyttöön tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöistä 2 päivänä heinäkuuta 1993 annetun komission asetuksen (ETY) N:o 2454/93 (6), sellaisena kuin se on viimeksi muutettuna asetuksella (EY) N:o 3254/94 (7), 55-65 artiklan säännösten mukaisesti toimivaltaisten kansallisten viranomaisten antama alkuperätodistus; samasta syystä olisi vaadittava Taiwanista peräisin olevan valkosipulin kuljettamista suoraan yhteisöön, ja
tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Asetusta (EY) N:o 2091/94 ei sovelleta enää Taiwaniin tämän asetuksen voimaantulopäivästä alkaen.
2 artikla
1. Taiwanista peräisin olevan valkosipulin vapaaseen liikkeeseen laskeminen yhteisössä edellyttää:
a) asetuksen (ETY) N:o 2454/93 55-65 artiklan säännösten mukaisesti maan toimivaltaisten kansallisten viranomaisten antaman alkuperätodistuksen esittämistä
ja
b) tuotteen kuljettamista suoraan Taiwanista yhteisöön.
2. Liitteessä mainitaan viranomaiset, joilla on toimivalta antaa alkuperätodistuksia.
3. Suoraan Taiwanista yhteisöön kuljetettuina pidetään:
a) tuotteita, jotka kuljetetaan käymättä muun maan alueella;
b) tuotteita, jotka kuljetetaan muiden maiden kuin Taiwanin alueen kautta riippumatta siitä, lastataanko tavarat kuljetusvälineestä toiseen tai varastoidaanko niitä väliaikaisesti kyseisessä maassa sillä edellytyksellä, että näiden maiden kautta kuljettaminen johtuu maantieteellisistä syistä tai yksinomaan kuljetustarpeista ja että
- tuotteet ovat passitus- tai varastointimaan tulliviranomaisten valvonnassa,
- tuotteita ei saateta siellä markkinoille tai kulutukseen
ja
- tuotteille ei ole tarvittaessa suoritettu muita toimia kuin purkaminen ja uudelleen lastaaminen tai muita niiden kunnon säilyttämiseksi tarkoitettuja toimia.
4. Todiste 3 kohdan b alakohdassa tarkoitettujen edellytysten täyttymisestä annetaan esittämällä yhteisön tulliviranomaisille:
a) Taiwanissa laadittu ainoastaan yksi kuljetusasiakirja, jolla kuljetus passitusmaan kautta tapahtuu,
b) tai passitusmaan tulliviranomaisten antama todistus, joka sisältää:
- tavaroiden tarkan kuvauksen,
- niiden purkamis- ja uudelleenlastauspäivän tai tarvittaessa niiden laivaan lastauksen tai laivasta purun päivän sekä käytettyjen laivojen nimet,
- todistuksen niistä olosuhteista, joissa tavarat ovat olleet maassa;
c) tai jollei edellä mainittuja ole mahdollista esittää, kaikki vahvistusasiakirjat.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä toukokuuta 1995.

Labels: 8
3
17
18